Twee op borgtog weer vas ná string misdadeArgieffoto Die twee mans, Samuel Kubo (29) en Elias Masilo Gafane (34), is in Mei verlede jaar saam met Benny Mudau (35) op borgtog van R10 000 elk vrygelaat. Die mans is daarvan beskuldig dat hulle ŉ vrou voor haar oom se huis in Nirvana, ŉ woonbuurt in Polokwane, ontvoer het. Hulle het ŉ losprys van R3 miljoen geëis. Die vrou is drie dae later ongedeerd vrygelaat tydens ŉ polisieoperasie waartydens drie polisiebeamptes gewond is. Die verdagtes is later in hegtenis geneem. Kapt. Matimba Maluleke, woordvoerder van die polisie, het gesê die drie mans was veronderstel om op 18 Januarie weer in die Mankweng-streekhof te verskyn. Slegs Mudau het vir die hofverskyning opgedaag waarna lasbriewe uitgereik is vir Kubo en Gafane. Die polisie het onmiddellik na die twee mans begin soek. Gafane is by die Jane Furse-polisiestasie gevind waar hy in hegtenis geneem is op aanklagte van poging tot transitoroof, die besit van ŉ vermoedelik gesteelde voertuig en die besit van ŉ ongelisensieerde vuurwapen. Verdere ondersoek het die Valke na die Mmakau-polisiestasie gelei waar Kubo in hegtenis geneem is op aanklagte van moord, poging tot moord, roof met verswarende omstandighede, ontvoering en die besit van ŉ ongelisensieerde vuurwapen en ammunisie. Kubo en Gafane het Dinsdag in die Mankweng-streekhof verskyn rakende die nuwe aanklagte teen hulle en die saak is tot 27 Februarie uitgestel. Mudau sal by dié geleentheid saam met sy medebeskuldigdes verskyn.